Νέα απειλητική επιστολή έστειλαν άγνωστοι στο ΕΣΡ μετά την επιβολή του προστίμου ύψους 150.000 ευρώ στο κανάλι ΑΡΤ του Γιώργου Καρατζαφέρη, για το ρατσιστικό και προσβλητικό για τη μνήμη του νεκρού γκάλοπ για τον Ζακ Κωστόπουλο.

Στη νέα επιστολή οι ανώνυμοι δράστες αναφέρουν: «Λοιπόν για να βάλουμε μια τάξη στο ΕΣΡ σήμερα το βράδυ μια οικογένεια σας θα καεί ζωντανή, εμείς το είπαμε, εσείς δεν το λάβατε υπόψιν σας, οπότε για 150.000 ευρώ θα κλάψετε με μαύρο δάκρυ! Να δούμε ο ΣΥΡΙΖΑ θα αλλάξει όνομα σε κάποιο δρόμο δίνοντας το όνομα του καμένου οργάνου σας, ή θα το δώσει στην πούστρ@ σκατά στον τάφο της».

Τις νέες απειλές δημοσιοποίησε μέσω facebook το μέλος του ΕΣΡ, Γιώργος Πλειός.

Με αφορμή και τη νέα επιστολή, ο καθηγητής στο τμήμα Επικοινωνίας και ΜΜΕ και μέλος της ανεξάρτητης Αρχής, Γιώργος Πλειός, δηλώνει στο ΑΠΕ-ΜΠΕ ότι «είναι μια απειλή η οποία εμένα προσωπικά δεν με επηρεάζει καθόλου, τουναντίον ενισχύει την διάθεσή μου να κάνω ακόμη πιο καλά την δουλειά που κάνω».

«Επειδή μπορώ να μιλήσω μόνο για τον εαυτό μου αυτό που θα κάνω είναι να συνεχίσω κανονικά όπως μέχρι τώρα. Δηλαδή εξετάζουμε τις υποθέσεις, βλέπουμε αν υπάρχει παράβαση, επιβάλλουμε τις πρέπουσες κυρώσεις συστηματικά το ίδιο και περισσότερο. Δεν νομίζω ότι τέτοιου είδους απειλές είναι σε θέση να κάμψουν τη λειτουργία του οργάνου ούτε την δική μου προσωπικά αποφασιστικότητα», είπε ο κ. Πλειός.

Όσον αφορά στην κοινοποίηση της απειλητικής επιστολής σε μέσο κοινωνικής δικτύωσης ο κ. Πλειός τόνισε ότι «είναι δική μου προσωπική απόφαση διότι με αφορά. Είναι μια απειλή και προς το πρόσωπό μου κι έχω το δικαίωμα να την διαχειριστώ όπως νομίζω. Πρέπει να ξέρει η κοινή γνώμη στην Ελλάδα και πολλοί άλλοι παράγοντες τι συμβαίνει. Νομίζω ότι έχουμε χρέος».

Στην πρώτη επιστολή απευθύνονταν επίσης ευθείες απειλές κατά της ζωής των μελών της ανεξάρτητης Αρχής. Η «επιστολή» που είχε φτάσει στο ΕΣΡ με φαξ, αναφερόταν ακόμη και προς τα «κομμούνια» τους «gay»και τους «αντιρατσιστές» καταλήγοντας ότι «εμείς δεν πετάνε τρικάκια και βάφουμε τοίχους, καίμε ζωντανούς τέτοιου είδους σκουλήκια».

Υπενθυμίζεται ότι χθες ο ιδιοκτήτης του ΑΡΤ TV προανήγγειλε το κλείσιμο του σταθμού από την 1η Ιανουαρίου, με πρόφαση το προστίμο των 150.000 ευρώ. Ο ίδιος ο Γιώργος Καρατζαφέρης κατηγόρησε μάλιστα το ΕΣΡ και την κυβέρνηση για την απόφαση. «Το πρόστιμο του ΕΣΡ μας οδηγεί στο κλείσιμο του καναλιού», ανέφερε, ενώ υποστήριξε πως διώκεται από την κυβέρνηση για τις ιδέες του. Πρόσθεσε επίσης πως θα ακολουθήσει τις νόμιμες διαδικασίες.

Υπενθυμίζεται πως το ΕΣΡ επέβαλε πρόστιμο ύψους 150.000 ευρώ στο κανάλι ΑΡΤ TV για το «γκάλοπ» που καλούσε τους τηλεθεατές να ψηφίσουν αν είναι «υπέρ της ηρωποιήσεως του επίδοξου ληστή, ομοφυλόφιλου και οροθετικού». Μάλιστα, τους κάλεσε να ψηφίσουν… «αυτό που πρέπει».

Το ΕΣΡ με ψήφους 5 - 2 έκρινε πως στη συγκεκριμένη περίπτωση υπήρξε θέμα προσβολής μνήμης του νεκρού, δυσμενής διάκριση λόγω σεξουαλικού προσανατολισμού του ατόμου και παραποίηση των γεγονότων.